Zagreb, 2. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Predraga Štromara, zastupnika u Hrvatskom saboru**,na 140. sjednici održanoj 2. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Predraga Štromara, potpredsjednika Vlade Republike Hrvatske i ministra graditeljstva i prostornog uređenja od 9. lipnja 2017. do 21. srpnja 2020. te zastupnika u Hrvatskom saboru od 22. srpnja 2020., neće se pokrenuti, jer navodi prijave koji se odnose na propuste u proceduri donošenja Zakona o izmjenama i dopunama Zakona o najmu stanova („Narodne novine“ broj 68/08.) od strane Ministarstva graditeljstva i prostornog uređenja, ne upućuju da bi dužnosnik bio u sukobu interesa ili da bi na drugi način povrijedio odredbe ZSSI-a.**

Obrazloženje

U Povjerenstvu je 10. kolovoza 2020. pod brojem 711-U-3062-P-193/20-01-3 zaprimljena neanonimna prijava mogućeg sukoba interesa podnesena protiv dužnosnika Predraga Štromara, zastupnika u Hrvatskom saboru**, povodom koje se vodi predmet** P-193/20.

U prijavi se u bitnome navodi da je u vrijeme kada je dužnosnik Predrag Štromar, obnašao dužnost ministra graditeljstva i prostornog uređenja, Ministarstvo graditeljstva i prostornog uređenja izrađivalo Nacrt Prijedloga Zakona o izmjenama i dopunama Zakona o najmu stanova, te da je navedeni Zakon, nakon usvajanja od strane u Hrvatskog sabora, objavljen u „Narodnim novinama“ broj 68/18. U svezi s time se ističe da navedeno Ministarstvo nije moglo biti nadležno za izradu ovog Zakona, obzirom da je za to, sukladno odredbama tada važećeg Zakona o ustrojstvu i djelokrugu tijela državne uprave („Narodne novine“ broj 93/16. i 104/16), bilo u nadležnosti Ministarstva pravosuđa.

Zaključno se iznosi da donošenjem Zakona o izmjenama i dopunama Zakona o najmu stanova nisu poštivane odredbe Ustava Republike Hrvatske niti drugih zakona, kao niti odluke Ustavnog suda Republike Hrvatske, odnosno međunarodnih ugovora o sukcesiji kojih je Republika Hrvatska ugovorna strana.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Predrag Štromar obnašao dužnost župana Varaždinske županije od 7. lipnja 2013. do 7. lipnja 2017., dužnost potpredsjednika Vlade Republike Hrvatske i ministra graditeljstva i prostornog uređenja od 9. lipnja 2017. do 21. srpnja 2020., te da od 22. srpnja obnaša dužnost zastupnika u Hrvatskom saboru.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, a podstavkom 4. istog članka ZSSI-a propisano je da su  predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona, stoga je dužnosnik Predrag Štromar povodom obnašanja ovih dužnosti obvezan postupati sukladno odredbama ZSSI-a.

Povjerenstvo je od podnositelja prijave dopisom Broj: 711-I-1182-P-193/20-02-17 od 3. rujna 2020. zatražilo dopunu navođenjem okolnosti iz kojih bi proizlazilo da je dužnosnik Predrag Štromar vezano za izradu navedenog Zakona, bio u mogućem sukobu interesa ili drugoj povredi ZSSI-a, obzirom da je podnositelju prijave ukazano da iz sadržaja predmetne prijave ne proizlaze takve okolnosti, ali dopuna prijave nije zaprimljena u Povjerenstvu.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz prijave proizlazi mišljenje podnositelja da je dužnosnik Predrag Štromar, u obnašanju dužnosti potpredsjednika Vlade Republike Hrvatske i ministra graditeljstva i prostornog uređenja, postupao suprotno propisima kojima se uređuje djelokrug poslova središnjih tijela državne uprave, obzirom da tijelo državno uprave kojem je tada bio na čelu nije moglo biti nositelj izrade Zakona o izmjenama i dopuni Zakona o najmu stanova („Narodne novine“ broj 68/08.), kao i da su odredbe ovog Zakona suprotne Ustavu Republike Hrvatske, odlukama Ustavnog suda Republike Hrvatske te međunarodnim ugovorima.

Povjerenstvo u okviru svoje nadležnosti ispituje osnovanost i vjerodostojnost navoda prijave u dijelu koji upućuje na mogućnost da je dužnosnik u obnašanju javne dužnosti bio u sukobu interesa ili da je poduzeo radnju koja bi upućivala na moguću povredu neke od odredbi ZSSI-a.

Iz ovakvog sadržaja u kojem se navodi da bi dužnosnik bio na čelu državnog tijela koje je izrađivalo tekst zakonskog prijedloga mimo svoje nadležnosti, ne proizlazi da bi dužnosnik na bilo koji način povrijedio odredbe ZSSI-a, a niti nakon dodatnog traženja Povjerenstva nije zaprimljena dopuna koja bi na to ukazivala. Naime, okolnost izrade zakona ili drugog propisa kao akta kojim se postavlja apstraktni normativni okvir sama po sebi ne predstavlja takvu situaciju, pri čemu se niti ne iznose okolnosti da bi za dužnosnika mogla nastati korist iz provedbe konkretnog Zakona o izmjenama i dopuni Zakona o najmu stanova.

Obzirom da se u istoj iznosi mišljenje da je predmetni Zakon izrađivalo neovlašteno državno tijelo te da je suprotan Ustavu Republike Hrvatske i međunarodnim ugovorima, podnositelj prijave može Ustavnom sudu Republike Hrvatske podnijeti prijedlog za ocjenu suglasnosti cijelog tog Zakona ili pojedinih njegovih odredbi sa Ustavom Republike Hrvatske, sukladno odredbama Ustavnog zakona o Ustavnom sudu Republike Hrvatske („Narodne novine“, broj 99/99., 29/02. i 49/02.)

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Predrag Štromar, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana